
    Vekst og utvikling
   

  

 
  
   
    Kapittel 1
   

   
    Vekst og fysisk utvikling
   

   
    Det helt spesielle med barnemedisinen er å bedømme vekst og fysisk, motorisk og mental utvikling. Mangelfull lengdevekst og vektøkning kan være tegn på kronisk sykdom eller omsorgssvikt. Økt lengdevekst og overvekt kan også en sjelden gang skyldes sykdom. I dette kapitlet beskrives hvordan målingene bør utføres og tolkes, og vanlige årsaker til avvik. Pubertetsutviklingen har sammenheng med veksten og beskrives også.
   

  

  
   
    Måling av
    
    
    høyde,
    
    
    vekt og hodeomkrets
    
    
   

   
    Kroppslengden måles slik:
   

   
    
     •
    
    
     De to første årene
    
    med barnet
    
     liggende
    
    . Én person holder hodet rett slik at issen berører hodeplaten, og en tenkt linje fra nedre kant av øyeeplet til øregangsåpningen er parallell med hodeplaten. Én person holder føttene samlet og forvisser seg om at kroppen ligger rett. Begge føttene skal berøre den bevegelige fotplaten med hele fotsålen. Tidlig i spedbarnsalderen kan det være vanskelig å rette begge beina samtidig på grunn av strammingen i muskulaturen. Ta først av bleien. Dersom det fortsatt er vanskelig, kan man slippe det ene beinet når man er sikker på at kroppen ligger helt rett.
   

   
    
     •
    
    
     Fra 2 år måles kroppslengden stående
    
    . Måleapparatet må være riktig innstilt. Knærne skal være strake og beina samlet. Hælen, setet, skuldrene og bakhodet skal berøre bakflaten. Hodet skal holdes rett slik at den nedre kanten av øyeeplet ligger i horisontalt plan med øregangsåpningen. Undersøkeren kan støtte hodet ved å holde om barnets kjeve på begge sider og med fingertuppene på beinet bak øret.
   

   
    Barnet
    
    
    
     veies
    
    nakent eller med truse dersom det er eldre enn ca. 2 år. De to første årene kan barnet ligge eller sitte på en spedbarnsvekt. Senere kan det stå på en personvekt, eller en av foreldrene kan veies med og uten barnet, slik at differansen utgjør barnets vekt.

     Lengdemåling de to første årene

     Forklaringer
    

    
     • P = Prosentiler.
    

    
     • s = Standardavvik.
    

    
     • P2–4 = Tanner-stadier for pubesbehåring.
    

    
     • T4 ml = Testikkelstørrelse 4 ml.
    

    
     • KMI = Kroppsmasseindeks (kg/m2) bør beregnes ved mistanke om over- eller undervekt. Overvekt og fedme er her angitt i henhold til «The International Obesity Task Force» (IOTF) sine kriterier; dvs. henholdsvis KMI 25 kg/m2 og 30 kg/m2 ved 18 år og ekstrapolert ned i alder. Definisjonen av undervekt grad 1 og 2 tar utgangspunkt i WHO sine kriterier; KMI 18,5 kg/m2 og 17 kg/m2 ved 18 år og ekstrapolert ned i alder. Disse definisjonene er statistiske. Det betyr at de kan brukes som screeningverktøy, men at de ikke er diagnostiske verken for overvekt eller undervekt for det enkelte barn.
    

    
     KMI-vurderinger må alltid knyttes opp mot klinisk undersøkelse.

      ▲
     
     Måling av
     
     
     hodeomkrets
    

   

   
    
     Hodeomkretsen
    
    måles med et nøyaktig målebånd som største hodeomkrets når man legger båndet like over øyenbrynene og den mest fremtredende delen av bakhodet. Båndet skal ligge stramt mot hodet hele veien. Omkretsen oppgis til nærmeste hele millimeter.
   

   
    Bruk av
    
    
    prosentiler (
    
    
    percentiler)
   

   
    Det er utarbeidet normalkurver for vekstparametere for norske barn (se figurene). På helsestasjonen brukes imidlertid kurver utarbeidet av Verdens helse­organisasjon (WHO) de første fem årene. Målingene foretas under rutinekontroller ved helsestasjonen og for eksempel ved innleggelse i en barneavdeling. Det er viktig at målene hver gang blir avmerket på barnets prosentilkurve, slik at utviklingen over tid kan vurderes.
   

   
    Linjene i skjemaene viser hvor mange
    
     prosent
    
    av friske barn som har et mål under den verdien som linjen representerer. Den midtre linjen, 50-prosentilen, er middelverdien for friske barn. Den laveste linjen, 3-prosentilen, betyr at 3 % av friske barn har et lavere mål, mens 97 % har et høyere mål. På tilsvarende måte vil et mål på 97-prosentilen bety at 3 % av friske barn har et større mål, mens 97 % har et lavere mål. På prosentilkurvene er også 2 og 2,5
    
     standardavvik
    
    (s) over og under middelverdien (betegnes minus og pluss 2 s og 2,5 s) oppgitt. Minus 2 s og 2,5 s tilsvarer 2,5- og 0,5-prosentilen, mens pluss 2- og 2,5-prosentilen tilsvarer 97,5- og 99,5-prosentilen.
    
    
    Høyde og
    
    
    vekt må ses i sammenheng: Dersom høyden er på 50-prosentilen og vekten på 3-prosentilen ved en bestemt alder, betyr det at barnet er tynt. Det kan skyldes arv (er foreldrene også tynne?), kronisk sykdom eller overdreven slanking (anoreksi?). Det finnes også prosentilkurver for vekt i forhold til høyde som synliggjør slike forskjeller i kroppsproporjsoner på en god måte.
    
    
    
     
     
    
    
     Kroppsmasseindeks
    
    (KMI) (engelsk:
    
    
    
     Body Mass Index,
    
    BMI) er en mer nøyaktig måte å uttrykke kroppsproporsjoner på. KMI får vi ved å dividere vekten (i kilo) med kvadratet av høyden (i meter). KMI endrer seg normalt med alderen. Av prosentilskjemaet for KMI kan vi, for eksempel, lese at en KMI på 16 hos en 6 år gammel gutt tilsvarer en KMI på 22 hos en voksen mann.
   

   
    For de forskjellige målene forventes det at barnet følger prosentilkanalen sin i oppveksten. Imidlertid finnes det viktige unntak:
   

   
    
     •
    
    Målene ved fødselen er ikke bestemt bare av arvelige faktorer, men i enda større grad av forhold i fosterlivet. Barn som ved fødselen er små eller store i forhold til det som er forventet ut fra arvelige forhold (spesielt foreldrenes høyde og hodeomkrets), vil henholdsvis klatre eller falle av i prosentilskjemaet før de finner kanalen sin i løpet av de første 6–12 månedene.
   

   
    
     •
    
    Lengdeveksten øker kraftig i puberteten. Dersom tidspunktet for pubertet avviker betydelig fra gjennomsnittet, vil barnet klatre eller falle av i prosentilskjemaet en tid. For eksempel vil høyden krysse oppover i prosentilskjemaet en tid ved uvanlig tidlig pubertet, men falle av en tid dersom puberteten er sen.
   

   
    KMI = vekt (kg) / høyde (m)
    
     2
    
   

   
    Barnet finner sin kanal i løpet av de første 6–12 månedene
   

   
    Hodeomkrets og lengde omtrent i samme kanal
   

   
    
     
     
     Eksempel
    

    
     En gutt var født 8 uker før termin og veide da 1800 gram. Far er 185 cm høy og veier 78 kg, mor er 170 cm og veier 62 kg. Forløpet ved barneavdelingen var ukomplisert, og gutten reiste hjem etter 5 uker. 9 uker senere kommer han til helsestasjonen. Han får nå bare morsmelk og D-vitamindråper og virker frisk. Vekten er 4150 gram, lengden 54 cm og hodeomkretsen 38,0 cm.
    

    
     På prosentilskjemaet skal målene føres på 6 uker fordi den korrigerte alderen fra forventet termin er 6 uker. Vekten og lengden er nå på vel 3-prosentilen og hodeomkretsen på 25-prosentilen i forhold til korrigert alder.
    

    
     4½ måned senere viser gutten god trivsel. Han får fortsatt morsmelk, men har i tillegg fått risgrøt i 1½ måned og har nettopp begynt med grøt av hvetemel. Den psykomotoriske utviklingen er normal. Vekten er 7900 gram, lengden 68 cm og hodeomkretsen 44,3 cm.
     
      Barnet har nå en korrigert alder (alder fra termin) på 6 måneder (4½ måned + 6 uker). Vekten og lengden er begge mellom 25- og 50-prosentilen, og hodeomkretsen på 50–75-prosentilen. Barnet har altså klatret i prosentilskjemaet for alle målene, noe som er forventet all den tid begge foreldrene er over middels høye. Vekt og lengde er på samme prosentil, det vil si at gutten har middels vekt i forhold til lengden, slik som foreldrene.

     3 måneder senere kommer gutten til ny kontroll. Han spiser godt og får middagsmat, grøt basert på hvetemel og fortsatt noe brystmelk. Vekten er 8200 gram (litt over 10-prosentilen), lengden 73 cm (50-prosentilen) og hodeomkretsen 46,3 cm (50–75-prosentilen). Korrigert alder er nå 9 måneder. Lengden og hodeomkretsen har fortsatt klat­ret litt, men vekten har falt av i skjemaet, det vil si barnet er blitt tynnere. Det blir bestemt at han skal komme til ny kontroll om en måned.
    

    
     En måned senere virker gutten tynn og er urolig og grinete. Han spiser fortsatt godt og kaster ikke opp, men han har 4–5 store og litt løse avføringer hver dag. Korrigert alder er nå 10 måneder. Vekten er 8100 gram (3–10-prosentilen), lengden 73,5 cm (25–50-prosentilen) og hodeomkretsen 46,6 cm (50–75-prosentilen).
    

    
     Barnet har nå falt ytterligere i vektprosentilen, krysset to kanaler og faktisk tapt vekt. Nå har også lengden falt en halv kanal, mens hodeomkretsen følger kanalen sin.
    

    
     Utredningen viser at gutten har
     
     
     cøliaki. Han blir satt på glutenfri kost og får raskt bedre allmenntilstand. To måneder senere (12 måneder korrigert alder) er vekten 9500 gram (vel 25-prosentilen), lengden 76 cm (25–50-prosentilen) og hodeomkretsen 47,5 cm (75-prosentilen).
    

    
     
      Barnet har igjen vist en innhentingsvekst
      
      
     
     
      for lengde og vekt, og kan sikkert forventes å klatre noe mer i prosentilskjemaet de neste 3–4 månedene. Hodeomkretsen har hele tiden fulgt skjemaet. Bildet er typisk ved ernæringssvikt på grunn av manglende nærings­inntak eller malabsorpsjon. Først lider vekten, deretter lengde­veksten, og bare sent går det ut over hodets og dermed hjernens vekst.

     Figur 1.1 Prosentilskjema med korrigert alder
    

   

   
    Når man har tatt disse forbeholdene, skal man ha mistanke om at utviklingen kan være unormal dersom forholdene er slik:
   

   
    
     •
    
    Målet er over 97-prosentilen eller under 3-prosentilen. Siden 3-prosentilen og 97-prosentilen er i yttergrensene av det normale, vil et mål henholdsvis under og over disse to verdiene oppfattes som mulig unormale.
   

   
    
     •
    
    Målet har klatret for mye eller falt for mye av innenfor prosentilskjemaet. Det er retningslinjer for hvor mye man skal være på vakt dersom målet har krysset to prosentilkanaler i løpet av noen uker til 1 år, for eksempel fra 50-prosentilen til under 10-prosentilen, eller fra 75-prosentilen til under 25-prosentilen (Helsedirektoratet, 2011).
   

   
    Prematuritet
   

   
    Korrigert alder på prosentilskjemaet
   

   
    Grunn for bekymringer
   

   
    Mål < 3 eller > 97 prosentilen!
   

   
    Mål krysser prosentilkanaler mer enn forventet (se retningslinjer
    
     
      1
     
    
    )!
   

   
    Prosentilskjemaene gjelder for barn som er født til termin. Hvis barnet er født for tidlig (mer enn 3 uker før termin), setter man 0-punktet nær termindatoen, det vil si den datoen da barnet
    
     skulle
    
    vært født. I 0-punktet føres målene som barnet har ved termin. Premature barn utskrives gjerne 2–3 uker før termin, og det mest praktiske er at helsesykepleier fører inn de første målene som gjøres på helsestasjonen, for på den måten å kunne følge utviklingen på prosentilskjemaene fra første stund (husk at termin er definert som svangerskapsalder 37–42 uker). Barn født nær termin (35–36 ukers svangerskapsalder) skrives ofte ut raskt, og her kan også 0-punktet være målene ved fødsel – det er ved betydelig prematuritet at korrigering er av praktisk betydning. En slik
    
     korrigering for prematuritet
    
    gjøres vanligvis de første to årene. Barnet på skjemaet ble født 2 måneder for tidlig. I opprinnelig kurve er 0-punktet satt til dato for fødsel. Sirklene viser vekstkurven korrigert for prematuritet.

      ▲
     
     Barnet måles stående fra 2-årsalderen
    

   

   
    
    
    Lengdevekst
   

   
    Normal vekst
   

   
    Bortsett fra justering av veksten de første 6–12 månedene og variasjon i veksten på grunn av varierende tidspunkt for puberteten vil barna omtrent følge sin kanal i prosentilskjemaet. Kanalen vil i stor grad være nær gjennomsnittet for den som foreldrene fulgte. Barnets høyde som voksen, vil være omtrent et gjennomsnitt av foreldrenes høyde, men man må justere for kjønn siden kvinner i gjennomsnitt er 13 cm kortere enn menn. Tommelfingerregelen er at barnets høyde som voksen vil være gjennomsnittet av foreldrenes høyde
    
     pluss
    
    halvparten av kjønnsforskjellen (dvs. 6,5 cm) for guttene og gjennomsnittet
    
     minus
    
    6,5 cm for jentene. Dette er et grovt estimat, men forventet slutthøyde vil være ± 10 cm fra utregnet høyde.
   

   
    
    
    Kortvoksthet og økt lengdevekst
    
    
   

   
    En vanlig bekymring hos foreldrene er at barna er uvanlig lave eller, av og til, uvanlig høye. Vi spør da først om hvor høye foreldrene og eventuelt andre familie­medlemmer er, og også om når de kom i pubertet, fordi tidspunktet for pubertet også i stor grad er arvelig. Dersom barnas alder er i nærheten av puberteten, undersøker vi så hvor langt puberteten er kommet, ved å se på testiklenes og penis’ størrelse og på utbredelsen av kjønnshår hos guttene, og på utvikling av brystene, utbredelsen av kjønnshår og tid for menstruasjon hos jentene. Dersom legen er usikker på om lengdeveksten er normal, kan hun i tillegg rekvirere en røntgenundersøkelse av venstre hånd. Graden av omdannelse fra brusk til bein i knoklene i fingrene og håndroten viser hvor langt skjelettet har vokst (
    
    
    
     skjelettalderen
    
    ), og forteller oss om veksten er forsinket eller kommet lenger enn barnets alder. Ut fra barnets alder, høyde og skjelettalderen kan legen beregne hvor mange centimeter barnet har igjen å vokse, og dermed hva slutthøyden omtrent vil bli.
   

   
    Den vanligste årsaken til kortvoksthet er normal, men forsinket vekst og dermed forsinket skjelettalder og
    
    
    pubertet. Når puberteten kommer, får barnet sin vekstspurt og når da sin arvelig bestemte høyde, men altså senere enn de fleste på samme alder. Dersom forklaringen på kortvoksthet ikke er lave foreldre eller forsinket vekst, er det et utall muligheter, for eksempel ernæringssvikt som følge av kronisk tarmsykdom, andre kroniske organsykdommer, hormonforstyrrelser, skjelettmisdannelser og alvorlig omsorgssvikt (boks 1.1).
   

   
    Tidlig
    
     økt
    
    lengdevekst, det vil si at høyden «klatrer» i prosentilskjemaet, kan skyldes at barnet har en tidlig modning av skjelettet og vil få en tidlig pubertet, men kan også skyldes hormonforstyrrelser, for eksempel som følge av hjernesvulst (tumor cerebri). Overvektige barna har en tendens til rask vekst og tidlig pubertet, dvs. at de kan være relativt høye før puberteten. Ved tidlig pubertet stanser veksten tidligere, og slutthøyden vil bli som forventet ut fra arvelige faktorer.
   

   
    Når kortvoksthet skyldes sykdom, må grunnsykdommen behandles. Mangel på veksthormon, som dannes i hypofysen, er en sjelden sykdom. Disse barna vokser under 3-prosentilen, men veksten bedres ved daglig injeksjon med veksthormon. Barn som vil bli uvanlig lave, dvs. at jentene vil bli kortere enn ca. 150 cm og guttene kortere enn ca. 160 cm, kan få veksthormon selv om de ikke har veksthormonmangel eller sykdom. Barn som ser ut til å bli uvanlig høye, dvs. at jentene vil bli høyere enn 184–186 cm og guttene høyere enn 202–204 cm, kan også tilbys å få stanset veksten. Før ble det brukt hormonbehandling, men nå stanses veksten med et kirurgisk inngrep i vekstsonene omkring kneet.
   

   
    
     
      Boks 1.1 Årsaker til kortvoksthet
     

     
      
       •
      
      Konstitusjonelt forsinket vekst og pubertet (vanligst); genetisk
     

     
      Arvelig kortvoksthet (jf. foreldrenes høyde)
     

     
      Kromosomfeil, f.eks. Down syndrom, Turner syndrom
     

     
      
       •
      
      Kronisk sykdom (f.eks. hjertefeil, nyresykdom og astma)
     

     
      
       •
      
      Ernæringssvikt
     

     
      Mangelfullt næringsinntak
     

     
      Malabsorpsjon
     

     
      
       •
      
      Hormonsvikt eller stoffskiftesykdom
     

     
      Hypotyreose
     

     
      Medfødte stoffskiftesykdommer
     

     
      Veksthormonmangel
     

     
      
       •
      
      Omsorgssvikt hos spedbarn (deprivasjonssyndrom)
     

    

   

   
    [image: ▲ Røntgenbilde av venstre hånd for bestemmelse av skjelettalder (Røntgenavdelingen, Haukeland universitetssykehus)]
    
     
      ▲
     
     Røntgenbilde av venstre hånd for bestemmelse av skjelettalder (Røntgenavdelingen, Haukeland universitetssykehus)
    

   

   
    
    
    Overvekt
   

   
    Hos voksne defineres overvekt som KMI mer enn 25 kg/m2 og fedme som mer enn 30 kg/m2. Hos barn varierer KMI normalt med alderen, og det er laget aldersavhengige definisjoner for overvekt, fedme og undervekt (se prosentilskjema og tabell). Forekomsten av overvekt hos barn er lavere i Norge enn i de fleste andre europeiske og amerikanske landene, men er ut fra KMI-definisjonene likevel på 15–17 % blant 8-åringene og vel 20 % hos ungdommer. Det ser likevel ut til at andelen overvektige i barnealderen ikke har økt de siste årene. Et barn kan ha en relativt høy KMI uten å være overvektig dersom det har en kraftig kroppsbygning. Det er derfor viktig å se på fordelingen av fettvev. Overvektige barn vil typisk ha relativt stor
    
    
    bukomkrets på grunn av avleiring av fett der.
   

   
    Spedbarn er ofte lubne, selv om de får bare morsmelk. Overvekt i de første 2–3 årene har liten sammenheng med overvekt senere i livet med mindre foreldrene også er overvektige. Dess eldre det overvektige barnet er, dess større er risikoen for at det også vil bli overvektig som voksen. Risikoen er særlig stor dersom foreldrene også er overvektige. Sammenhengen mellom overvekt hos foreldre og barn skyldes delvis en arvelig tendens til overvekt, men også i stor grad familiemønstre med hensyn til matvaner og fysisk aktivitet. Overvektige tenåringer har 80 % risiko for overvekt i voksen alder uansett foreldrenes vekt.
   

   
    Studier viser at det er svært vanskelig å behandle overvekt og fedme hos barn. Det er derfor særlig viktig å satse på forebyggende tiltak i form av informasjon til familiene og tiltak i barnehagen og skolen for å fremme gode matvaner og fysisk aktivitet. Det er særlig kost­vanene som er viktige, og det er derfor vesentlig å oppmuntre familier til å velge sunne matvarer, I tillegg bør samfunnet ha en ernæringspolitikk som fremmer gode valg. Det er også viktig med gode utemiljøer for å oppmuntre til fysisk aktivitet i stedet for å sitte ved TV-en eller PC-en.
   

   
    Spedbarn skal ikke slankes, men det kan være ønskelig å venne et spedbarn av med hyppige kosemåltider. I andre levehalvår bør man unngå matvarer som virker klart fetende, hvis barnet er overvektig. Hvis andre familiemedlemmer er overvektige, er det viktig med tidlig rådgivning, men ellers er det ikke nødvendig med spesielle tiltak før 3–4-årsalderen. Ved overvekt i skolealderen er det en balanse mellom å oppmuntre til å begrense vekten og å unngå for sterk fokusering på vekt. Slankepress kan også skape dårlig selvbilde og risiko for at barnet begynner altfor sterk slanking som fører til spiseforstyrrelser. Ved alvorlig fedme bør man imidlertid forsøke å få til vektreduksjon, og hos disse barna er det liten risiko for anoreksiutvikling.
   

   
    Det er bare to måter å forebygge og behandle overvekt på, nemlig ved å endre matvaner og ved å øke den fysiske aktiviteten. Forsøk på hurtigslanking er bestandig mislykket, og generelt er prognosen for vektre­duksjon dårlig dersom ikke
   

   
    
     •
    
    både barn og foreldre er motiverte
   

   
    
     •
    
    hele familien er villig til å endre måltids- og aktivitetsvaner
   

   
    Måltidsvanene skal ikke endres drastisk, men kaloriinntaket må reduseres. Det er spesielt viktig å redusere inntaket av sukker og fett, og å øke inntaket av fiberrike matvarer som frukt, grønnsaker og grove kornprodukter. Sukkerholdige drikker, som brus og saft, og kaloribomber, som godterier og kioskmat, er spesielt uheldig. Gode vaner kan være relativt hyppige og små måltider i stedet for få store, få tykke skiver med grovt brød i stedet for mange tynne, et stort glass vann før man spiser, og å unngå å spise andre steder enn i kjøkkenet. Det kan være en fordel å legge opp et kostprogram i samarbeid med en klinisk ernæringsfysiolog. I tillegg bør det settes opp et program for økt fysisk aktivitet utenom skolen. Fysisk aktivitet er viktig for å unngå at vektreduksjon skyldes tap av muskulatur, samtidig som fysisk aktivitet gjør at kroppen forbrenner flere kalorier. Aktivitetene må være lystbetonte og kan være relativt beskjedne, som svømming, sykling, fysisk aktiv lek og raske spaserturer. Daglig aktivitet er viktigere enn få dager med trening, og i studier er det vist større effekt av å begrense tiden foran TV-en og PC-en enn av organisert trening.
   

   
    Planen bør legge opp til en gradvis endring med sikte på at barnet «vokser seg ut av fedmen», det vil si at vekten holder seg eller øker mindre enn lengdeveksten i prosentilskjemaet, mens lengdeveksten opprettholdes.
   

   
    Barnet og familien trenger et forpliktende opp­følgingsprogram der fastlegen, helsesykepleieren eller sykepleieren er sentrale. Barnet møter regelmessig til vektkontroll og samtaler for å holde motivasjonen oppe. Dersom sykepleier følger flere overvektige barn, er det gode erfaringer med gruppetilnærming.
   

   
    Ved betydelig fedme er det vanlig å få spørsmål om det kan ligge en hormonell forstyrrelse bak. Det kan oftest avklares med en vanlig klinisk undersøkelse.
   

   
    
     Tabell 1.1 KMI-kriterier for overvekt og fedme

    [image: dekorativ illustrasjon]
   

   
    
    
    Undervekt
   

   
    Hvis vekten skjærer ned i prosentilkanalene i forhold til høyden, og særlig hvis den kommer godt under 3-prosentilen, kan det være tegn på underernæring, særlig tidlig i spedbarnsalderen, men oftere tegn på sykdom. Vekttap, og etter hvert også nedsatt lengdevekst, er viktige symptomer ved sykdommer i de fleste organene. Andre viktige årsaker er omsorgssvikt i tidlig barnealder og anorexia nervosa hos ungdommer.
   

   
    For å forebygge både overvekt og undervekt og for å få vite om generelle forebyggende tiltak i samfunnet virker, samt oppdage sykdom som påvirker vekst og vekt, høydemåles og veies barna på 3. og 8. klassetrinn (se kapittel 4).
   

   
    Hodets vekst
   

   
    Økningen i
    
    
    hodeomkretsen reflekterer hjernens vekst og eventuelt annet innhold inne i skallen. Så lenge sømmene (suturene) mellom skallebeina er åpne, kan hodet vokse unormalt raskt. For sterk vekst gir mistanke om
    
    
    
     hydrokefali
    
    (vannhode), som oftest viser seg i de første levemånedene (kapittel 20). Det er derfor svært viktig å måle hodets omkrets ved helsestasjonskontrollene i første leveår og følge retningslinjene for når barnet bør henvises for utredning dersom hodet vokser for raskt eller for langsomt (Helsedirektoratet, 2011).
   

   
    [image: Leiebetinget skjevhet]
    
     
     
     Figur 1.2 Leiebetinget skjevhet
    

   

   
    Hodeomkrets måles ved hver helsestasjonskontakt i første leveår
   

   
    
    
    
    
    Hodet kan få en avvikende form selv om omkretsen er normal, dersom én eller flere av suturene forbeiner for tidlig (
    
    
    kraniosynostose). Dette kan behandles kirurgisk. Den vanligste årsaken til skjev skalle og flatt bakhode er imidlertid at barnet stort sett ligger med ansiktet vendt mot én side eller på bakhodet i sengen. Skjevhet ved disse tilstandene kan forebygges ved at foreldrene varierer barnets liggestilling. Dersom hodet er skjevt, bør barnet legges slik at det må snu hodet den andre veien hvis det skal følge med. Det kan også være nødvendig å lære foreldrene å gjøre lette tøyninger av stramme muskler på halsen. Stort og lite hode omtales i kapittel 20.
   

   
    
    
    Pubertet
   

   
    Puberteten starter fordi hypofysen begynner å skille ut
    
    
    follikkelstimulerende hormon (FSH) og
    
    
    luteiniserende hormon (LH), som i sin tur stimulerer testiklene og ovariene til å produsere kjønnshormonene østrogen og testosteron. I binyrebarken blir det også økt sekresjon av androgener (kapittel 25). Hormonene som produseres i kjønnskjertlene og binyrene, er ansvarlige for vekstspurten og utviklingen av pubertet­strekkene. Vanlig alder for pubertetsstart er 10–11 år, med vekst av testiklene og penis hos gutter og vekst av brystene hos jenter. Gjennomsnittsalderen for første menstruasjon (
    
    
    
     menarke
    
    ) er litt over 13 år. Den normale variasjonen i pubertetsutviklingen (prosentilene) for brystutvikling, behåring av kjønnsorganene, menarke og testikkelstørrelse er også påført prosentilkurvene for vekst (se skjemaene s. 15).
   

   
    
     Tabell 1.2
    

    
     
      
      
      
     
     
      
       	
       
       	
        
         For tidlig pubertet
        

       
       	
        
         For sen pubertet
        

       
      

      
       	
        
         Jenter
        

       
       	
        
         Brystutvikling < 8 år, menarke < 9 år
        

       
       	
        
         Ingen pubertetstegn ved 14 års alder
        

       
      

      
       	
        
         Gutter
        

       
       	
        
         Testikkelvekst < 9 år
        

       
       	
        
         Ingen pubertetstegn ved 15 års alder
        

       
      

     
    

   

   
    Tiden for pubertet er i stor grad arvelig bestemt, men altfor tidlig (
    
    
    pubertas praecox) og altfor sen pubertet (
    
    
    pubertas tarda) kan være tegn på sykdom. Den vanligste årsaken til
    
    
    
     for tidlig pubertet
    
    er for tidlig, men ellers normal start av sekresjon av FSH og LH fra hypofysen. Sjeldne årsaker er hjernesvulst og unormal produksjon av kjønnshormoner fra binyrebarken eller fra en svulst i ovarier eller testikler.
   

   
    Den vanligste årsaken til
    
    
    
     
     
    
    
     sen pubertet
    
    er sen, men ellers normal start av sekresjon av FSH og LH. Andre årsaker er sykdommer i hypofysen og kjønnskjertlene, og feil i kjønnskromosomene.
   

   
    Dersom det er varig hypofysesvikt eller manglende evne til kjønnshormonproduksjon i kjønnskjertlene, må barnet få tilskudd av kjønnshormoner for at det skal utvikle normale pubertetstegn. Dersom kjønns­kjertlene ikke er normale, vil barnet ikke bli fertilt.

    Kapittel 2
   

   
    Psykomotorisk utvikling
   

   
    Dette kapitlet beskriver barns motoriske, psykososiale og kognitive utvikling, og gir råd om hvordan man kan vurdere et barns utvikling. Sykepleieren skal ha kjennskap til hvilke ferdigheter som bedømmes (kvantitet), og hvordan de normalt utføres (kvalitet).
   

  

  
   
    Hva bestemmer utviklingen?
   

   
    Barnets utviklingstakt så vel som utviklingsmulig­heter er et resultat av samspillet mellom genetisk disposisjon (arv) og miljø i vid forstand. Arvelige faktorer bestemmer barnets potensial for utvikling, mens miljøfaktorene, for eksempel påvirkninger i svangerskapet og det å få dekket
    
     fysiske behov
    
    for ernæring, søvn, hvile og lekemuligheter, og
    
     psykologiske behov
    
    for trygghet, kontakt, gode rollemodeller og riktige utfordringer, bestemmer hvorvidt dette potensialet blir utnyttet.
   

   
    Det er typisk at barnet begynner å gå eller snakke sent dersom foreldrene også var sene. Sen
    
    
    utvikling av én ferdighet har ingen sammenheng med utviklingsmulighetene, men forsinkelse på
    
     mange
    
    områder kan bety en
    
    
    utviklingshemning.
   

   
    Utvikling
   

   
    
     =
    
   

   
    arv + miljø
   

   
    Én ferdighet forsinket
   

   
    Uten betydning?
   

   
    Mange ferdigheter forsinket
   

   
    Utviklingshemning?
   

   
    Spedbarn og småbarn som har en kronisk fysisk sykdom (f.eks. hjertefeil eller alvorlig astma), eller som ofte er syke, er ofte litt sene i utviklingen, men de vil raskt innhente de jevnaldrende barna når de fysiske plagene avtar. På den annen side kan en sen og ellers unormal utvikling bli stadig tydeligere etter hvert som barnet blir eldre, dersom det har en nevrologisk skade, for eksempel cerebral parese, eller en kognitiv utviklingshemning, for eksempel Down syndrom.
   

   
    Uheldige påvirkninger i fosterlivet og alvorlige belastninger i de første leveårene kan føre til utviklingsforstyrrelser og svekket så vel psykisk som fysisk helse senere i livet. Eksempler på slike belastninger er at mor drikker alkohol, røyker eller bruker visse legemidler eller rusmidler i svangerskapet, veksthemning i fosterlivet på grunn av svekket morkakefunksjon, for eksempel når mor har svangerskapsforgiftning (pre­eklampsi), for tidlig fødsel og omsorgssvikt i barne­årene. Slike kroniske belastninger kan påvirke hormon­balansen og immunforsvaret, som igjen kan føre til sykdommer, for eksempel kroniske smertetilstander og hjerte- og karsykdommer (Forsdahl–Barker-hypotesen). Hjernen gjennomgår også en betydelig utvikling etter fødselen, og langvarige påkjenninger, som kronisk omsorgssvikt eller mishandling, kan føre til endring av strukturer i hjernen. Det kan bety endring av tanke- og reaksjonsmønstre, som igjen kan føre til atferds- og lærevansker og svekket psykisk og fysisk helse senere.
   

   
    Mistanke om unormal utvikling:
   

   
    
     ↓
    
   

   
    Multidisiplinær vurdering
   

   
    
    
    Utviklingsvurdering er en viktig oppgave for helse­stasjonen ved enhver kontakt med barnet. Det er vanligvis lett å fastslå at utviklingen er normal ved å stille noen sentrale spørsmål til foreldrene, kombinert med en enkel, men målrettet observasjon av barnet. Dersom denne vurderingen gir grunn til bekymring, eller dersom foreldrene eller andre omsorgspersoner er bekymret for barnets utvikling, er det nødvendig med en grundigere vurdering for å fastslå om utviklingstakt og -mønster er normale. Det kan da være nyttig å få hjelp av for eksempel barnelege, fysioterapeut eller spesial­pedagog. Dersom utviklingen bedømmes til å være generelt sen eller klart forsinket på viktige områder, må man forsøke å finne en årsak og identifisere barnets sterke og svake områder for å hjelpe det på best mulig måte.
   

   
    Ved sen eller på annen måte unormal utvikling må ethvert tiltak være slik at både barnet og familien opplever det som meningsfylt. Barnets trygghet, selvrespekt og selvtillit må ikke brytes ned. Ønsket om å oppnå ferdigheter må hele tiden balanseres mot disse fundamentale verdiene.
   

   
    Hvordan få informasjon om utviklingen?
   

   
    Det viktigste er å
    
     spørre foreldrene
    
    . Det er viktig å stille konkrete spørsmål, for eksempel om hvilke ord barnet sier slik at foreldrene forstår dem.
   

   
    Samtidig med at foreldrene intervjues,
    
     observerer
    
    man barnet. Selv spedbarn kan bli sjenerte eller engstelige dersom undersøkeren forsøker å presse barnet til å vise hva det kan. Barnet vil da lett trekke seg vekk, slutte å samarbeide og kanskje gråte.
    
     Den beste informasjonen får man ved å gi barnet aldersadekvate leker og følge med i øyekroken mens man snakker med foreldrene, det vil si uten at barnet føler seg iakttatt.
    
   

   
    Neste fase er å undersøke barnet. Begynn med ting barnet liker og ikke føler skremmende eller provose­r­ende. For eksempel kan du i oppfølgingen av obser­vasjonsfasen gi barnet leker for å bedømme grep, evne til å krabbe for å hente leken og så videre.
   

   
    Deretter bedømmes kontaktevne og motorikk med spesifikke tester, som å gjøre en buebevegelse med en gjenstand for å se om barnet følger den med øynene, trekke barnet opp fra ryggleie til sittende for å bedømme kropps- og hodekontroll og muskeltonus, og plassere barnet i mageleie for å bedømme hode- og armkontroll og muskeltonus.
   

   
    Ved rutinevurderinger av barn på helsestasjonen bør man utføre utviklingsvurderingen før andre undersøkelser for å unngå at barnet blir skremt, trøtt eller lei.
   

   
    Utviklingsvurdering
   

   
    Intervjue foreldrene + observere barnet
   

   
    
     ↓
    
   

   
    Undersøke ferdigheter som er lystbetonte
   

   
    
     ↓
    
   

   
    Undersøke ferdigheter som kan vekke ulyst
   

   
    Unngå å stå over barnet – sitt på en stol eller på kne slik at øynene dine er nesten i samme nivå som barnets. Under vurderingen er det viktig å balansere mellom å være vennlig oppmuntrende og samtidig unngå å være så intens at barnet trekker seg tilbake. Alle barn er forskjellige, og med erfaring lærer du å se hvor grensen går hos det enkelte barnet (se kapittel 7 om kommunikasjon).
   

   
    Hovedprinsipper i utviklingen
   

   
    Barnets tidlige ferdigheter kan skilles i sosiale, språklige, grovmotoriske (evne til å forflytte seg) og finmotoriske (evne til å bruke hendene og fingrene) ferdigheter. Det er normalt store variasjoner for når barn tilegner seg de forskjellige ferdighetene. Det går fram av skjemaet i figur 2.1. I tillegg til at man skal vurdere om barnet kan utføre ferdigheter (kvantitet), er det viktig å se hvilken måte de utføres på (kvalitet). Et barn med en lett cerebral parese kan for eksempel krabbe og gå, men med sene, ustø og dårlig koordinerte bevegelser.
   

   
    Blikk og kontakt er de viktigste utviklingsparametrene de første seks månedene.
   

   
    [image: Normal utvikling (modifisert etter Denver Developmental Screening Test)]
    
     Figur 2.1 Normal utvikling (modifisert etter
     
     
     Denver Developmental Screening Test)
    

   

   
    
    
    Primitive reflekser
    
    
   

   
    Det nyfødte barnet har en rekke primitive bevegelser, det vil si bevegelser som er rene reflekser på ryggmargs- og hjernestammenivå, og ikke styrt av viljen. De sier derfor ikke noe om hjernens funksjon med mindre barnet har sterkt svekket bevissthet. Det er vanlig å bedømme disse refleksene:
   

   
    
     •
    
    
     Søke- og
    
    
     
     
    
    
     sugerefleks
    
    . Når munnviken berøres med en finger eller brystvorten, snur barnet hodet, åpner munnen og suger på fingeren eller brystvorten.
   

   
    
     •
    
    
     Håndens
    
    
     
     
    
    
     griperefleks
    
    . Når en pinne eller finger legges i barnets håndflate, griper barnet rundt gjenstanden og er ikke i stand til å slippe viljestyrt.
   

   
    
     •
    
    
    
    
     Moros refleks
    
    . Når barnet ligger på ryggen og hodet slippes bakover, eller man rykker i teppet som det ligger på, slår det ut med begge armene og gjør en omfavningsbevegelse.
   

   
    
     •
    
    
    
    
     Stå- og gårefleks
    
    
     
     
    
    . Når barnet holdes oppreist på benken, strekker det ut beina og står når fotsålene berører underlaget. Når barnet berører underlaget med én fot om gangen, viser det en primitiv gange.
   

   
    Barnet må miste den primitive refleksen før det kan gjøre en tilsvarende viljestyrt bevegelse, for eksempel må håndens griperefleks og Moros refleks forsvinne før barnet kan gripe og slippe viljestyrt. Det skjer i 3–4-månedersalderen. Da forsvinner også stå- og gårefleksene. Barnet knekker da sammen når man forsøker å holde det stående. Litt senere liker det å hoppe opp og ned, og når det er rundt 6 måneder, står barnet når man holder det.
   

   
    Barn med
    
    
    cerebral parese (kapittel 20) beholder mange av de primitive refleksene lenge. Det er én av grunnene til at de ofte ikke klarer å gripe og slippe ting viljestyrt eller snu seg fra ryggen til magen. Spesielt har de en vedvarende kraftig stårefleks, slik at de kan oppfattes som spesielt flinke når de er 4–5 måneder gamle, fordi de står strakt som en soldat, typisk på tærne og med kryssende bein, i stedet for å knekke sammen.
   

   
    [image: ▲ Griperefleks]
    
     
      ▲
     
     Griperefleks
    

   

   
    [image: ▲ Traksjon]
    
     
      ▲
     
     Traksjon
    

   

   
    [image: ▲ Moros refleks]
    [image: ▲ Moros refleks]
    
     
      ▲
     
     Moros refleks
    

   

   
    
    
    Beskyttelsesreflekser
   

   
    Når barnet begynner å sitte i 6–7-månedersalderen, vil det i løpet av de neste månedene utvikle evnen til å gjenopprette balansen ved å ta seg for med hendene når det vippes til siden, forover eller bakover.
   

   
    Beskyttelsesrefleksene er svekket blant annet hos barn med cerebral parese.
   

   
    Grovmotoriske
    
    
    
    
    ferdigheter
   

   
    Et nyfødt barn med normal muskelkraft (tonus) ligger på ryggen med lett bøy (fleksjon) i alle ledd i over- og underekstremitetene. Det vifter aktivt med beina og armene, men kan ikke styre bevegelsene.
   

   
    I første leveår bedømmes muskeltonus best ved
    
    
    
     traksjonsreaksjon
    
    og ved å la barnet ligge
    
     på magen
    
    . Man undersøker traksjonsreaksjonen ved å gripe barnet om håndleddene og trekke det langsomt opp fra ryggleie mens man bedømmer evnen til å holde hodet og styrken i skuldrer og albuer. I mageleie bedømmes evnen til å holde hodet og heve overkroppen på hendene.
    
     Ved normal utvikling skal det være riktig balanse mellom tonus i kroppens og ekstremitetenes bøyere og strekkere.
    
   

   
    Grovmotoriske
    
    
    milepæler
   

   
    4 måneder:
   

   
    Barnet holder hodet støtt når det holdes sittende
   

   
    8 måneder:
   

   
    Sitter støtt med strak rygg
   

   
    12 måneder:
   

   
    Står alene
   

   
    2 år:
   

   
    Sparker ball
   

   
    3 år:
   

   
    Sykler på trehjulssykkel
   

   
    Barnet er spesielt mykt i kroppen når det er 7–8 måneder. Blant annet kan det da leke med tærne sine og få foten opp mot munnen. Barn med cerebral parese har så høy tonus i ryggen og bak på lårene at de ikke klarer det.
   

   
    Etter at barnet har begynt å gå, går det de første månedene stivt og løfter opp hendene for å holde balansen. I løpet av andre leveår får det god nok balanse til å trekke leker etter seg, snu overkroppen mens det går, og sparke en ball. I 3-årsalderen er det i stand til å sykle på trehjulssykkel, og når det er rundt 4 år, kan det hinke på én fot.
   

   
    Noen barn lærer aldri å krabbe, men kommer seg fram ved å rulle eller ake på baken helt til de plutselig begynner å gå. Disse barna klarer seg ofte så godt med å ake på baken at de er sene med å gå.
   

   
    Finmotoriske ferdigheter
   

   
    Ved 4 måneder er griperefleksen og Moros refleks forsvunnet, og barnet strekker seg og slår etter leker som er plassert rett foran det, for eksempel en uro over vognen. 8–9 måneder gammelt kan det gripe med tommelen og pekefingeren, og dette grepet raffineres til et
    
    
    
     pinsettgrep
    
    ved 10–11 måneder. Pinsettgrep betyr at barnet nærmer seg en liten gjenstand, for eksempel en rosin, ovenfra med pekefingeren og så griper gjenstanden mellom tuppen på tommelen og pekefingeren.
   

   
    [image: Helhåndsgrep]
    [image: Helhåndsgrep]
    
     Figur 2.2 Helhåndsgrep
    

   

   
    Når barnet er 1½–2 år gammelt, kan det spise med skje, bygge tårn av to–tre klosser og skrible med en blyant som det holder i håndflaten. 4 år gammelt kan det klippe langs en sirkel med saks og tegne en person som hode og bein (hodefoting) med et modent blyantgrep.
   

   
    [image: ▲ Pinsettgrep]
    
     
      ▲
     
     Pinsettgrep
    

   

   
    
    
    
    
    Hørsel
   

   
    Nyfødte har god hørsel og er vant til lyder fra fosterlivet. De reagerer derfor gjerne ikke på vanlige lyder, men vil typisk blunke, slutte å suge, stanse bevegelsene eller holde pusten et øyeblikk ved uvante lyder, slik som bjelleringing, men ofte er dette vanskelig å vurdere. Barnet kjenner tidlig igjen morens stemme og kan fra de første ukene roe seg når hun snakker til det.
   

   
    Barselavdelingene undersøker hørselen med
    
    
    
     otoakustisk emisjonstesting (OAE)
    
    . Man benytter et apparat som gir et lydsignal og fanger opp en svak lyd som det indre øret sender ut som svar på lydsignalet når hørselen er normal. I 6–7-månedersalderen skal barnet snu seg mot lyden. Dette kan undersøkes med et lydinstrument på helsestasjonen, men vurderingen er vanskelig. Det beste rådet er å lære foreldrene å teste hørselen hjemme. Tidlig i spedbarnsalderen kan de legge merke til om barnet reagerer på plutselige skarpe, uvante lyder, og fra 6–7-månedersalderen om barnet snur seg mot lyder, for eksempel stemmer, når det ikke
    
     ser
    
    lydkilden først. Senere gir det mistanke om svekket hørsel dersom språket ikke utvikler seg i andre leveår. Det er viktig å være klar over at døve barn lager lyder som andre barn fram til alderen når de skal begynne å imitere lyder, i 7–8-månedersalderen.
   

   
    Mangelfull språkutvikling
   

   
    
     ↓
    
   

   
    Sjekk hørselen!
   

   
    Det er spesielt viktig å være opptatt av barnets hørsel fordi et barn med alvorlig hørselshemning ikke utvikler et skikkelig språk og får problemer med begreps­dannelse dersom de ikke hører, fra ca. 6-månedersalderen. Høreapparat bør derfor tilpasses allerede så tidlig. Døve barn som ikke har tilstrekkelig nytte av høreapparat, kan få kokleaimplantat. Siden hørselen er vanskelig å vurdere, må barna henvises til nærmere utredning ved en høresentral når det er den minste mistanke om svekket hørsel.
   

   
    
    
    Syn
   

   
    Nyfødte barn er nærsynte, og de oppnår ikke fullgod synsstyrke før i 3-årsalderen. De fleste barna fester blikket kortvarig på et ansikt i de første ukene etter fød­selen og har sikker blikkontakt i alle fall i 6-ukers­alderen.
   

   
    Ubehandlet skjeling
   

   
    Fare for blindhet
   

   
    Sen og dårlig
    
    
    blikkontakt tidlig i spedbarnsalderen skyldes oftere generelt forsinket utvikling enn svekket syn. En god synsprøve for nærsyn i 8–10-månedersalderen kan utføres ved å legge en rosin på bordet. Et barn med normalt syn vil raskt gripe den, med ansiktet ca. 30–40 cm fra objektet. I 1-årsalderen vil barnet gripe strøkakepynt med forskjellige farger. Dersom barnet ikke viser interesse for disse små objektene eller holder ansiktet helt ned til dem, er det grunn til å henvise til øyelege.
   

   
    Dersom barnet bruker bare det ene øyet, blir synet på det andre undertrykt, og synet er vanskeligere å reetablere jo eldre barnet er. Dersom en slik feil ikke er rettet innen 5–6-årsalderen, vil barnet forbli funksjonelt blindt på det undertrykte øyet (
    
    
    
     amblyopi
    
    ). Dersom barnet stadig skjeler, gir det mistanke om at et øye undertrykkes, og ved konstant skjeling
    
    
    må barnet henvises tidlig i første leveår. Barn kan klare en formell synstest rundt 3-årsalderen, og dette er standardundersøkelse ved 4-årskontrollen på helsestasjonen.
   

   
    Sosiale
    
    
    ferdigheter
   

   
    I løpet av den første halvtimen etter fødselen kan enkelte barn kortvarig gi blikkontakt og etterligne ansikts­uttrykk. De første levemånedene gir
    
     kontaktevnen
    
    (blikkontakt, responsivt smil, reaksjon på og bruk av lyder) mest informasjon om utviklingen. I de første månedene foretrekker spedbarnet å se på ansikter. Det gir vanligvis kortvarig blikkontakt i løpet av de 3–4 første leveukene og intens blikkontakt etter ca. 2 måneder. I 10-månedersalderen kan det «klappe søte» og vinke farvel, i det andre leveåret elsker barn å herme etter aktiviteter og vise kunster. De leker gjerne parallelt med andre barn, men interaktivt fra ca. 3-årsalderen.
   

   
    1 år: 1 ord
   

   
    2 år: 2 ord sammen
   

   
    3 år: 3 ord sammen
   

   
    
    
    Språk
   

   
    I 2–3-månedersalderen kan barnet le høyt, i 6–7-måne­ders­alderen lage sammensatte lyder som «ma-ma-ma» og i 8–9-månedersalderen gjenta lyder. De første forståelige ordene kommer gjerne rundt 1-årsalderen, og barnet har gjerne 20 ord når det er ca. 1½ år. En tommelfingerregel er at barnet kan sette sammen to ord i 2-årsalderen og lage setninger med minst tre ord fra 3-årsalderen. Noen barn er normalt sene til å snakke (sent ekspressivt språk), men har åpenbart normal språkforståelse fordi de utfører det som de blir bedt om, på riktig måte. Forsinket språk kan skyldes nedsatt hørsel, generelt forsinket psykomotorisk utvikling, kognitiv funksjonsnedsettelse, autismespekterforstyrrelse eller spesifikke språkvansker. De fleste helsestasjonene undersøker barns evne til kommunikasjon, språk og samhandling systematisk med kartleggingsvektøyene SATS (screening av toåringers språk)
    
    
    i 2–3-årsalderen og SPRÅK 4
    
    
    i 4-årsalderen.
   

   
    
    
    Kognitiv utvikling
   

   
    
     Kognisjon
    
    betyr evne til tenkning og til å tilegne seg kunnskap.
    
     Kognitiv funksjonsnedsettelse
    
    benevnes
    
    
    
     utviklingshemning
    
    eller, tidligere,
    
     psykisk utviklingshemning
    
    . Kognisjon omfatter sanseoppfatning, oppmerksomhet, hukommelse og evne til å resonnere, bedømme, danne begreper, uttrykke seg og løse problemstillinger. Intelligens er en del av dette begrepet og utvikles i et samspill mellom genetisk arv, miljømessige påvirkninger, slik som hendelser i svangerskapet, oppvekstsvilkår og læring.
   

   
    Fra 3-månedersalderen kan barnet skille mellom moren og andre, og fra 6 måneder kan det reagere på følelsesuttrykk hos andre. Fra 2-årsalderen kan det ta hensyn til andre barn og skille mellom levende og døde ting. Fra 2-årsalderen begynner barnet å utvikle et selvbilde og dele opplevelser med andre. Førskolebarn har en konkret tenkemåte, og det som sies, blir tatt bokstavelig. Fra 2–4-årsalderen har de også frodig fantasi. Dette er det viktig å være oppmerksom på i samhandling med barn, for eksempel på sykehus. Dersom barnet får høre at det skal få en slange i hånden (intravenøs behandling), vil det kunne være skremmende dersom barnet bare forbinder slange med dyret. Førskolebarn er egosentriske, og de ser ofte seg selv i sentrum og som årsak til det som skjer. Det kan blant annet føre til ubevisst skyldfølelse, for eksempel når foreldrene krangler. Fra ca. 7-årsalderen videreutvikles evnen til å tenke logisk og utføre det de tenker på. De ser ting fra flere sider, forstår hvordan ting henger sammen, og utvikler evnen til abstrakt tenkning.
   

   
    Når det er usikkerhet om barnets kognitive utvikling, er det vanlig å utføre intelligenstesting (
    
    
    IQ-testing). En vanlig metode er å bruke Wechsler-instrumentene som er alderstilpassede. Dette gjøres ved PP-tjenesten i kommunen, spesialpedagogiske institusjoner og innen barne- og ungdomspsykiatrien. En IQ-test vil identifisere både sterke og svake sider, for eksempel lese- og skrivevansker hos et barn som ellers har meget gode evner.
   

   
    
    
    Overstimulering og
    
    
    understimulering
   

   
    Barn trenger alle typer sanseinntrykk for å utvikle seg normalt. Utviklingen er kompleks og henger nøye sammen. Stimulering på tidspunkt når barnet ikke er rede til det, og stimulering som overgår barnets evne til å bearbeide inntrykk, oppleves som stress. Å forebygge overstimulering og understimulering er derfor en viktig funksjon i sykepleien (se også kapittel 8).
   

   
    Sentralnervesystemets modenhetsgrad avgjør barnets reaksjon på sanseinntrykk. Premature barn og barn med utviklingshemning har ofte redusert toleranse for stimulering på grunn av begrenset evne til å stenge ute overflødige stimuli og til å sortere og bearbeide informasjon. Barn som er født for tidlig, syke nyfødte og barn som får intensivbehandling, utsettes dessuten for en mengde stimuli i forbindelse med stell, prosedyrer og behandling. Intensivavdelingens miljø er også ofte preget av høy aktivitet døgnet rundt og mange lyd- og lysinntrykk. Disse pasientgruppene er derfor spesielt utsatt for
    
     overstimulering
    
    .
   

   
    Premature barn og barn med utviklingshemning tåler stimulering dårligere og blir lett overstimulerte. Én sans om gangen!
   

   
    Neonatalavdelingene har tatt hensyn til dette ved å innføre
    
    
    
     utviklingstilpasset neonatalomsorg
    
    (
    
    
    NIDCAP) i pleien. Metoden gir hjelp til å tolke om barnet er rede til å motta sanseinntrykk, samtidig som man legger vekt på stimulering som er gunstig for barnets modning. Mengden av berøring må tilpasses barnets signaler. Massasje, og det å bli strøket og klappet på, kan være overstimulering. Ofte er det bedre å holde varme hender rolig og fast rundt barnets hode og bak. Det er også viktig å oppveie negativ berøring med positiv berøring. Vonde opplevelser, for eksempel blodprøvetaking og suging i tube, må etterfølges av god berøring, som å bli holdt og få trøst. Det vil gi barnet overveiende
    
     positive erfaringer
    
    med stimuleringen det mottar.
   

   
    Store barn, barn med sansedefekter eller bevegelses­hemninger og barn med hyppige og langvarige sykehus­opphold er i større grad utsatt for
    
     understimulering
    
    . Det kan føre til kjedsomhet og nedsatt trivsel og har negativ innvirkning på barnets utvikling.

